— Часта кіраўнікі ўстаноў адукацыі скардзяцца на тое, што ў педагагічных УВА не рыхтуюць студэнтаў адпаведным чынам. Маладыя спецыялісты не валодаюць сучаснымі адукацыйнымі тэхналогіямі, методыкай правядзення нестандартных урокаў і г.д. Гэтыя кіраўнікі забываюць, што традыцыйны ўрок — гэта класічны, які ляжыць у аснове любога сучаснага ўрока. Толькі авалодаўшы асновамі традыцыйнага ўрока, педагог зможа правесці эфектыўны ўрок любога тыпу, у любой форме, з выкарыстаннем сучасных адукацыйных тэхналогій і без іх. Многія вопытныя педагогі і сёння аддаюць перавагу класічнаму ўроку, крэйдзе і дошцы і пры гэтым дабіваюцца дастаткова высокіх вынікаў у навучанні школьнікаў. Таму кожны выбірае па сабе. Аднак неабходна памятаць, што мяняецца адукацыйная прастора, грамадства, дзеці, час. Вучэбныя заняткі сёння — гэта цікавае, пазнавальнае, развіццёвае дзеянне, якое пашырае кругагляд, стварае ўмовы для прырошчвання кожным вучнем ведаў, уменняў і навыкаў.